Nánast fimmti hver nýr bíll sem seldur var í löndum Evrópusambandsins á þriðja ársfjórðungi var rafdrifinn. Sala bíla sem ganga fyrir bensíni eða dísilolíu dróst verulega saman. Bensínbílarnir eru þó enn eftirsóttastir.
Þetta kemur fram í tölum sem ACEA, Samtök evrópskra bílaframleiðenda, birtu í dag. Samkvæmt þeim voru rétt um nítján prósent allra seldra bíla í ESB-ríkjunum rafdrifnir að hluta eða öllu leyti. 212 þúsund eða 57 prósent gengu eingöngu fyrir rafmagni, en 43 prósent eða 197 þúsund voru svonefndir tengiltvinnbílar, sem notast við jarðefnaeldsneyti og rafmagn að hluta. Samkvæmt gögnum samtakanna dróst sala bensínbíla saman um 35 prósent og dísilbíla um rúmlega helming. Fyrir innan við einum áratugi var yfir helmingur allra nýrra bíla sem seldir voru í Evrópusambandsríkjum knúinn með dísilolíu. Á þriðja ársfjórðungi í ár voru þeir innan við átján prósent.
Að sögn ACEA ráðast vinsældir rafbíla ekki síst af því að hvorir tveggja framleiðendur og kaupendur njóta niðurgreiðslna. Þá hefur það orðið til að auka framleiðsluna að framkvæmdastjórn Evrópusambandsins hefur lagt til að bílar sem ganga fyrir bensíni eða olíu verði horfnir af götunum eftir fjórtán ár í síðasta lagi.